Kõrgete tundlikkuste ja pikkade säriaegadega seotud müra vähendamises toimus Pentaxi puhul oluline läbimurre kusagil mudelite K-7 ja K-x vahepeal. Isegi sedavõrd, et väheses valguses pildistamiseks soovitasin ma pigem justnimelt K-x kaamerakeret kui kallimat ja paljuski võimalusterohkemat K-7. Pentax K-5 puhul võib julgelt kinnitada, et K-x tähelendu toetanud  müravähendusalgoritme on veelgi edasi arendatud ning nii RAW kui JPEG vormingus piltide puhul ei jää see sugugi märkamata.